Londen-terreuraanval: Sewe vasPolisiebeamptes op die toneel buite die Britse parlement in Londen (22 Maart 2017). Foto: Victoria Jones/PA via AP Scotland Yard se hoof van teen-terrorisme het Donderdag bevestig sewe mense is in hegtenis geneem in verband met die dodelike terreuraanval gister by die Britse parlement in Londen. Mark Rowley het gesê die sewe verdagtes is in hegtenis geneem nadat die polisie ŉ klopjag op ses persele in die sentrale gedeelte van Birmingham uitgevoer het. Maroela Media het vroeër berig vyf mense is dood en minstens 40 ander beseer toe ŉ enkele aanvaller met ŉ motor in voetgangers op die Westminster-brug ingejaag het, voordat hy ŉ polisiebeampte binne die hekke van die parlement met ŉ mes doodgesteek het. Die aanvaller is deur Britse polisiebeamptes doodgeskiet. Sewe van die beseerdes is in ŉ kritieke toestand. Rowley het voorheen gesê die polisie het die identiteit van die aanvaller vasgestel, maar hy wou dit nog nie bekend maak nie. Hy het gesê Islamitiese ekstremisme word vermoed. Lees alle vorige berigte oor die Londen-terreuraanval op Maroela Media.